Saglasno članu 54 stav 1 tačka 29 Statuta Glavnog grada („Sl. list CG - Opštinski propisi“, broj 8/19), Skupština Glavnog grada – Podgorice, na sjednici održanoj dana 15. maja 2020. godine, razmatrala je Izvještaj o radu „Putevi“ d.o.o., Podgorica za 2019. godinu i na osnovu člana 123 Poslovnika Skupštine Glavnog grada („Sl. list CG - Opštinski propisi“, broj 31/19), donijela sljedeće

OCJENE I ZAKLJUČKE

OCJENE

„Putevi“ d.o.o. Podgorica je u izvještajnom periodu blagovremeno realizovalo planirane poslove od javnog interesa, u skladu sa Programom za 2019. godinu.

U Društvu je na dan 31. decembar 2019. godine bilo angažovano 96 izvršioca, od čega 95 izvršioca na neodređeno vrijeme i 1 izvršioc na određeno vrijeme.

Funkciju organa upravljanja i rukovođenja Društvom, u izvještajnom periodu vršio je Odbor direktora Društva. Odbor direktora Društva je u posmatranom periodu razmatrao sva pitanja koja su od značaja za rad i poslovanje „Putevi“ d.o.o. Podgorica i u tom pravcu donosilo odgovarajuće odluke.

U izvještajnom periodu „Putevi“ d.o.o. Podgorica je ostvarilo ukupan prihod od 4.083.013,00 eura, dok je ukupan rashod iznosio 4.239.588,00 eura.

Nakon podmirenja odloženih poreskih rashoda iz prethodnog perioda u iznosu od 1.949,00 eura, neto rezultat je gubitak u vrijednosti od 158.524,14 eura. Osnovni faktor koji je doveo do pada poslovne aktivnosti je visoka cijena osnovne sirovine bitumena, što je rezultiralo smanjenjem preuzetih poslova, a samim tim i umanjenjem prihoda na kraju godine.

U strukturi ukupnih prihoda, poslovni prihodi učestvuju sa približno 100%. Strukturu poslovnih prihoda čine prihodi od javne funkcije i prihodi od ostalih djelatnosti.

Prihodi od javne funkcije ostvareni su u iznosu od 2.345.895,00 eura, a odnose se na prihode od tekućeg i investicionog održavanja opštinskih i nekategorisanih puteva na području Glavnog grada u iznosu od 1.585.957,00 eura, prihodi od investicionog održavanja opštinskih i nekategorisanih puteva u okviru mjesnih zajednica na području Glavnog grada u iznosu od 330.570,00 eura, prihodi od održavanja postojeće putne mreže na području Opštine Tuzi u iznosu od 58.631,00 eura, prihodi od održavanja postojeće putne mreže na području Opštine u okviru Glavnog grada Golubovci u iznosu od 123.465,00 eura, prihodi od realizovanih radova na prilagođavanju javnih saobraćajnih površina osobama sa invaliditetom u ukupnoj vrijednosti od 16.401,00 eura, prihodi od realizovanih radova na ugradnji oznaka na saobraćajnim površinama pored obrazovanih institucija u ukupnoj vrijednosti od 18.160,00 eura i prihodi od realizovanih radova na uređenju i opremanju lokacija na području Glavnog grada Podgorica u ukupnoj vrijednosti od 31.045,00 eura.

Prihodi od ostalih djelatnosti ostvareni su u iznosu od 1.173.199,00 eura i odnose se na prihode po osnovu izvedenih radova prema zahtjevima ostalih pravnih i fizičkih lica u iznosu od 1.387.066,00 eura i ostale poslovne prihode u iznosu od 344.133,00 eura.

U izvještajnom periodu ukupni rashodi iznosili su 4.239.588,00 eura. U strukturi ukupnih rashoda poslovni rashodi učestvuju sa 99,173%, finansijski sa 0,022%, neposlovni i vanredni rashodi učestvuju sa 0,805%.

Najveći rashodi su troškovi direktnog materijala i robe koji iznose 1.417.849,00 eura i u poslovnim rashodima učestvuju sa 33,722%. Troškovi zarada i drugih ličnih primanja iznose 1.280.783,00 eura i u poslovnim rashodima učestvuju sa 16,973%.

Pored navedenog, u izvještajnom periodu Društvo je realizovalo poslove prema trećim licima u iznosu od 1.678.350,00 eura sa PDV-om, što ukazuje da Putevi d.o.o. Podgorica sve više nalazi svoje mjesto na tržištu.

U cilju obezbjeđenja boljih uslova za kvalitetnije obavljanje povjerenih poslova, Društvo je iz sopstvenih finansijskih sredstava izvršilo nabavku neophodnih osnovnih sredstava u ukupnoj vrijednosti od 198.549,00 eura sa PDV-om, i to: 2 kamiona u ukupnoj vrijednosti od 169.900,00 eura, niskonoseća prikolica u vrijednosti od 14,399,00 eura, korišćeno putničko vozilo u vrijednosti od 8.600,00 eura i korišćeno putničko vozilo u vrijednosti od 5.650,00 eura.

Analiza materijalno tehničke opremljenosti Društva ukazuje na neophodnost nabavke dodatne opreme – sredstava za rad, čime bi se stekli uslovi za racionalnu i pravovremenu realizaciju programskih i ugovorenih radova.

Napominjemo da je u periodu od 01. januara do 31. marta 2020. godine, Društvo uspostavilo stabilan kontinuitet poslovanja. Ostvareni su ukupni prihodi u iznosu od 1.126.055,05 eura, dok su ukupni rashodi iznosili 1,055,438.79 eura. Finansijski rezultat poslovanja za ovaj period je pozitivan, jer je ostvarena dobit u iznosu od 70,616.26 eura. Društvo se kvalitetnim upravljanjem za kratko vrijeme stabilizovalo, pozitivno poslovalo i stvorilo mogućnost za dalju nabavku i modernizaciju mašina i opreme, radi što efikasnijeg obavljanja poslova, što će u krajnjem omogućiti povećanje dobiti.

Polazeći od datih ocjena, Skupština Glavnog grada - Podgorice donosi sljedeće:

Z A K LJ U Č K E

1. Usvaja se Izvještaj o radu “Putevi” d.o.o. Podgorica za 2019. godinu.
2. Zadužuje se menadžment “Putevi” d.o.o. Podgorica da nastavi sa započetim aktivnostima na primjeni principa društveno odgovornog poslovanja.
3. Zadužuje se menadžment “Putevi” d.o.o. Podgorica da sprovede aktivnosti na realizaciji predviđenih mjera.

Broj: 02-016/20-465

Podgorica, 15. maja 2020. godine

SKUPŠTINA GLAVNOG GRADA - PODGORICE

PREDSJEDNIK SKUPŠTINE,

dr Đorđe Suhih